《赠王兄学》
明代·周是修

人意自南北，岂在山与水。苟非道谊合，对面若万里。

美人赋考槃，于彼河之涘。作疏动旬朔，音问苦不至。

白露结为霜，百草中夜死。楚郊鸣寒雁，萧萧无停翅。

日月忽居诸，人生倏如寄。感兹气候易，耿耿怀宿契。

荒哉鸡坛盟，反顾惟陨泪。轻薄寒路衢，奔驱竞微利。

变态须臾间，禽兽安所异。君子德义敦，中路忍忽废。

愿言最始终，相善以没世。毋为投井心，下石速其毙。

载歌伐木篇，书以谢知己。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。